Dít is die beste manier om te keer dat jou nek jou ouderdom verklap - Goeie Huishouding
Tuis » Dít is die beste manier om te keer dat jou nek jou ouderdom verklap
Dít is die beste manier om te keer dat jou nek jou ouderdom verklap
Behalwe vir jou hande is jou nek een van die eerste plekke wat jou jare weggee, en tog skeep baie vroue dié deel af
Namate ons ouer word, begin ons vel die elastisiteit verloor wat dit nodig het om jonk en gesond te lyk. Hoewel die gesig vir die meeste vroue die hooffokus is, kan ons nek net so gou verklap hoe oud ons werklik is. Baie van ons sal feitlik enige iets doen om ons gesig vir langer jonger te laat lyk, maar dan help dit nie jy skeep die gedeelte net suid van jou gesif af nie. Ons verduidelik hoekom jy juis ekstra aandag aan dié deel moet gee, en lys ook vyf rome wat jy so gou moontlik by jou skoonheidsroetine behoort te inkorporeer.
Ander deel, ander behoeftes
Wat gesigprodukte betref is daar 'n wye verskeidenheid vir elke veltipe en -probleem, soos 'n droë vel of olierigheid. Ons ervaar egter nie dieselfde probleme in ons nek nie en daarom moet jy hiér produkte gebruik wat spesifiek geformuleer is om die vel te verferm en te verkwik. Die vel op die nek en bors is gewoonlik nie so sensitief soos die vel op die gesig nie en kan dus hoër konsentrasies van aktiewe bestanddele hanteer.
Nekvel verskil van gesigvel
Het jy al ooit 'n puisies in jou nek gehad? Die meeste van ons het nog nie. Dis omdat die vel in ons nek anders as dié op die res van ons liggaam is. Trouens, die selsamestelling van die vel in dié deel is ook anders as in die res van die liggaam. Omdat die vel baie dunner is – soortgelyk aan die vel van jou ooglede – vorm dit makliker plooie, en dis presies hoekom jy dié gedeelte bevogtig moet hou om te keer dat dit verrimpel.
Dis 'n olievrye sone
Selfs al sukkel jy met 'n olierige vel, sal jy waarskynlik nie dieselfde probleem in jou nek ervaar nie, want daar is minder oliekliere. Ons hou dalk nie van die natuurlike olies wat ons vel vervaardig nie, veral wanneer ons jonger is, maar dit help om ons vel bevogtig te hou. Dis hoekom 'n ryk vogroom in jou skoonheidsroetine so belangrik is – niemand wil 'n volstruisnekkie hê nie!